प्रधानमंत्री लेंगे परमाणु आपदा तैयारियों का जायजा  
जापान के हालिया परमाणु संकट की पृष्ठभूमि में प्रधानमंत्री मनमोहन सिंह एक विशेष बैठक में भारत की आपदा तैयारियों का जायजा लेंगे।
जापान के हालिया परमाणु संकट की पृष्ठभूमि में प्रधानमंत्री मनमोहन सिंह एक विशेष बैठक में भारत की आपदा तैयारियों का जायजा लेंगे।  बैठक में संभवत: 35 शहरों में विकिरण नापने के लिए हाईटेक उपकरण लगाए जाने जैसे कदमों पर भी विचार किया जाएगा।  बैठक में विकिरण का पता लगाने वाले विशेष वाहनों की खरीद और आपदा प्रतिक्रिया बल की स्थापना पर भी विचार किया जाएगा।  सूत्रों के अनुसार प्रधानमंत्री परमाणु सुरक्षा मुद्दों पर विचार करेंगे जिसे अभी परमाणु उर्जा नियामक बोर्ड और परमाणु उर्जा विभाग देख रहा है।  रासायनिक, जैविक, रेडियोधर्मी परमाणु प्रतिक्रियाओं और बचाव तैयारियों के तहत जिन कदमों पर विचार किया जाना है, उनमें 10 लाख से अधिक आबादी वाले 35 शहरों के एक हजार थानों में डोजीमीटर लगाए जाने की परियोजना भी शामिल है। डोजीमीटर एक हाईटेक उपकरण है जिसका इस्तेमाल विकिरण स्तर को नापने और उस पर नजर रखने के लिए किया जाता है।  बैठक में राष्ट्रीय रक्षा प्रतिक्रिया बल (एनडीआरएफ) के कामकाज की भी समीक्षा की जाएगी। इसकी चार बटालियनें नोएडा, कोलकाता, अराक्कोनम और पुणे में है।